खाद्य पदार्थों की वर्तमान आपूर्ति की पुष्टकारी उपयोगिता को अन्य तरीकों द्वारा भी बढ़ाया जा सकता है। मिश्रित दाल अलग-अलग दाल की अपेक्षा अधिक पुष्टकारी होती है। इसी प्रकार खमीर उठा आटा पकाने से तुरन्त पहले माढ़े गए आटे से अधिक पुष्टिकर होता है। कच्ची सब्जियाँ पकी सब्जियों से अधिक गुणकारी होती हैं। फलों के द्वारा पौष्टिक तत्वों को फलों की अनुपलब्धता की स्थिति में वह कमी कच्ची सब्जियों के मिश्रण या सलाद के द्वारा पूरी की जा सकती है। दूध को यदि अन्न के साथ लिया जाए तो वह अकेले लिए जाने की अपेक्षा अधिक पौष्टिक हो जाता है। इस प्रकार हम देखते हैं कि यदि हम भोजन करने की अपनी आदतों में थोड़ा सा भी परिवर्तन कर देते हैं तो कुपोषण की समस्या काफी हद तक हल हो जाती है। नाजुक मामलों में दवाई की गोलियां या विटामिन के कैप्सूलों की आपूर्ति द्वारा कुपोषण की समस्या से छुटकारा पाया जा सकता है। अधिकांश रुप से तो कुपोषण की समस्या अज्ञानता की ही समस्या है जिसका असली निदान तो शिक्षा ही कर सकती है।